ศบค.ปรับรูปแบบการรับนักท่องเที่ยว ระงับ Test&amp;Go ชั่วคราว มีผลตั้งแต่วันนี้ สกัดเชื้อโควิด-19 สายพันธุ์โอมิครอน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังเป็นประธานการประชุมศูนย์บริหารสถานการณ์โควิด-19 หรือ ศบค. ชุดใหญ่ เพื่อพิจารณาปรับมาตรการรองรับการแพร่ระบาดของโควิด-19 สายพันธุ์โอมิครอนว่า ที่ประชุมเห็นชอบให้ปรับรูปแบบการรับนักท่องเที่ยวเข้าราชอาณาจักร โดยตั้งแต่วันนี้ (21 ธ.ค.64) เป็นต้นไป จะระงับการลงทะเบียนเข้าประเทศแบบ test&amp;go ชั่วคราว เหลือเพียงการกักตัว 7 วัน และ phuket sandbox เท่านั้น ส่วนผู้ที่ลงทะเบียนเข้ามาแล้วก่อนหน้านี้ประมาณ 2 แสนคน เดินทางเข้ามาแล้วประมาณ 1 แสนกว่าคน คงเหลือจะเข้ามาเพิ่มอีก 9 หมื่นคน ซึ่งกลุ่มนี้ยังสามารถเดินทางเข้าไทยได้ตามเงื่อนไขเดิม แต่จะเพิ่มความเข้มงวดในการตรวจคัดกรอง จนถึงวันที่ 10 มกราคม 2565 และจะมีการประเมินสถานการณ์อีกครั้งในวันที่ 4 มกราคม 2565 สำหรับมาตรการนี้จะใช้ทั้งกับชาวต่างชาติและชาวไทยนายกรัฐมนตรี ยังเปิดเผยว่า การประเมินและปรับมาตรการต่างๆ ต้องรับฟังทั้ง 2 ฝ่าย พร้อมได้สอบถามถึงความพร้อมในการรับมือการแพร่ระบาดโควิด-19 สายพันธุ์โอมิครอน ได้รับการยืนยันว่าขณะนี้ยังสามารถรองรับได้และความรุนแรงยังควบคุมได้อยู่ เนื่องจากทราบว่าเชื้อสายพันธุ์โอมิครอนแพร่และติดเชื้ออย่างรวดเร็ว แต่รักษาได้ง่ายกว่า ดังนั้นจึงยังไม่ส่งผลกระทบรุนแรง พร้อมย้ำว่าต้องแก้ปัญหาในปัจจุบันให้ได้ก่อนและจะปรับมาตรการให้เหมาะสมตามลำดับ คำนึงถึงความปลอดภัยของคนในประเทศ ส่วนการจัดกิจกรรมเทศกาลปีใหม่ยังคงเหมือนเดิม